**Salföld, Rákóczi utcában lévő ingatlanok házszámainak felülvizsgálatával kapcsolatos tájékoztatás**

Salföld Község Önkormányzata részéről igény merült fel a Rákóczi utca elnevezésű közterületre nyíló ingatlanok vonatkozásában a házszámok felülvizsgálatára, rendezésére.

Salföld község térképe alapján megállapításra került, hogy a Rákóczi utcában a házszámozás rendezése érdekében felülvizsgálattal érintett ingatlanok száma az utca „páros oldalán” 29 db, a „páratlan oldalán” 13 db.

Előbbiekre figyelemmel a címfelülvizsgálattal érintett, összesen 42 db ingatlan vonatkozásában a felülvizsgálat során megállapításra kerül a házszámok helyes sorrendje, házszám hiánya esetén új házszám kiadására kerül sor, illetve amennyiben felülvizsgálat során tapasztaltak alapján a házszámok újra kiosztása elkerülhetetlen, úgy a meglévő házszámok módosítása szükséges.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdésében felhatalmazást kapott a települési önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

A házszám megállapítás rendjét Salföld Község Önkormányzata Képviselő-testülete a közterület elnevezés, átnevezés és a házszámozás rendjéről szóló 9/2013. (V. 21.) önkormányzati rendeletében (a továbbiakban: Rendelet) az alábbiak szerint szabályozta:

*„4. § (1) A névvel ellátott közterületeken lévő ingatlanokat házszámmal kell ellátni.*

*(2) Az ingatlanokat a település északi határától dél felé haladva növekvő házszámmal kell ellátni, úgy, hogy az út bal oldalán a páratlan, jobb oldalán a páros házszámok legyenek.*

*(3) Amennyiben a (2) bekezdésben meghatározott számozás adott közterületen nem lehetséges, vagy a már kialakult helyzet indokolja, a házszámozás más, egyedileg meghatározott módon is történhet.*

*5. § (1) A házszámokat és azok változásait hivatalból, illetve azon személy kérelmére, akinek házszámváltozáshoz jogos érdeke fűződik a jegyző határozatban állapítja meg. A jegyző határozata alapján azok a személyek, akik az érintett ingatlanon lakcímmel rendelkeznek, kötelesek az új lakcímüket hivatalos okmányaikon átvezettetni.*

*(2) A kialakult házszámozás után megosztott ingatlanok korábbi házszáma megszűnik, helyükön az új ingatlanok címe a korábbi házszám megosztásával jön létre (/a, /b, /c).*

*(3) A kialakult számozás után egyesített ingatlanok megtartják az eredeti házszámukat.*

*(4) A házszám megállapításáról szóló határozatot közölni kell az érintett ingatlannal rendelkezni jogosulttal, továbbá a 3. § (2) bekezdésében meghatározott hatóságokkal.”*

A központi címregiszterről és a címkezelésről szóló 345/2014. (XII. 23.) Korm. rendelet 2. § (1) bekezdése szerint a Magyarország területén található ingatlannak a Korm. rendeletben rögzített eljárási rend szerint megállapított és a központi címregiszterbe bejegyzett címmel kell rendelkeznie. A Korm. rendelet értelmében ingatlan minden

*a)* beépítésre szánt területen fekvő telek;

*b)* beépítésre szánt területen fekvő telken

*ba)* létesített épület,

*bb)* létesített épületen belül található lakás,

*bc)* létesített önálló, épülethez nem kapcsolódó, építési engedély köteles pince;

*c)* beépítésre nem szánt területen fekvő telek, ha azon

*ca)* épületet létesítettek,

*cb)* létesített önálló épülethez nem kapcsolódó, építési engedély köteles pince található [a továbbiakban a *bc)* és *cb)* alpontok együtt: pince];

*d)* a *c)* pontban foglalt telken létesített épület és pince;

*e)* olyan, az *a)* és *c)* pontban meghatározott telekkel alkotórészi kapcsolatban lévő önálló rendeltetési egység, amelynek a Korm. rendelet céljával összhangban a címképzésért felelős szerv cím képzését szükségesnek tartja,

*f)* a *b)*, *d)* és *e)* pontba nem tartozó ingatlan, ha a polgárok személyi adatainak és lakcímének nyilvántartásáról szóló 1992. évi LXVI. törvény (a továbbiakban: Nytv.) 5. § (2) bekezdés alapján a polgár lakóhelyéül, vagy külön jogszabály szerinti jogi személy, illetve jogi személyiséggel nem rendelkező szervezet székhelyéül, telephelyéül szolgál [a továbbiakban az *a)-f)* pontok együtt: ingatlan].

A Korm. rendelet 2. § (2) bekezdése alapján cím akkor

*a)* keletkezik, ha valamennyi, Korm. rendeletben előírt címadatát bejegyezték a központi címregiszterbe,

*b)* szűnik meg, ha valamennyi címadatát törölték a központi címregiszterből,

*c)* módosul, ha valamely címeleme megváltozik.

A Korm. rendelet 4. § (1) bekezdésében a Kormány címképzésért felelős szervként az ingatlan fekvése szerint illetékes települési önkormányzat jegyzőjét, a fővárosban a kerületi önkormányzat jegyzőjét, a Fővárosi Önkormányzat által közvetlenül igazgatott Margitsziget esetében a főjegyzőt jelölte ki.

A Korm. rendelet 4. § (2) bekezdése szerint a címképzésért felelős szerv az illetékességi területére vonatkozóan ellátja a címkezeléssel összefüggő feladatokat és gondoskodik e feladatai nyomán, a központi címregiszterben tárolt adatokban bekövetkezett változásokat igazoló okiratok őrzéséről.

A Korm. rendelet 5. § (1) bekezdése szerint a központi címregiszter a következő címelemeket tartalmazza:

*a)* az országnevet,

*b)* a megye nevét,

*c)* a település nevét,

*d)* a postai irányítószámot,

*e)* ha van, a településrésznevet,

*f)* ha van, a kerület megjelölését,

*g)* a közterületnevet,

*h)* a közterületjelleget,

*i)* a házszámot,

*j)* ha azonos házszám alatt egynél több épület van, a házszámhoz tartozó épület jelét,

*k)* ha az épületben egynél több lépcsőház van, a házszámhoz tartozó épülethez rendelt lépcsőház jelét,

*l)* ha az épületben vagy a lépcsőházban több szinten találhatóak önálló rendeltetési egységek, az épülethez vagy a lépcsőházhoz tartozó szint jelét, és

*m)* ha az épület vagy a lépcsőház azonos szintjén több önálló rendeltetési egység van, az önálló rendeltetési egység ajtajának, bejáratának megjelölését.

A Korm. rendelet 5. § (2) bekezdése alapján a központi címregiszter az (1) bekezdésben meghatározott címelemeken túl nyilvántartja

*a)* a címkoordinátákat és az ingatlan-nyilvántartási azonosító kódot, a 8. § (4a) bekezdésben foglalt eset kivételével,

*b)* a címkezelési döntés számát,

*c)* valamennyi cím tekintetében az egyedi azonosító kódot,

*d)* azt, hogy a bejegyzett adatok telek, épület vagy közterület megjelölését szolgálják.

A Korm. rendelet 8. § (5) bekezdése szerint a címképzésért felelős szerv a címkezeléssel érintett címeket a helyi önkormányzat honlapján közzéteszi, ennek hiányában vagy emellett hirdetőtábláján kifüggeszti vagy más, helyben szokásos módon közzéteszi, úgy, hogy az legalább a kifüggesztésétől vagy közzétételétől számított egy hónapig folyamatosan megtekinthető legyen.

A Korm. rendelet 8. § (6) bekezdése alapján a címképzésért felelős szerv a címkezeléssel érintett, a polgárok személyi adatainak és lakcímének nyilvántartásáról szóló 1992. évi LXVI. törvény (a továbbiakban: Nytv.) 13/A. §-a szerinti költözéssel nem járó lakcímváltozást eredményező címek eseményazonosítóját haladéktalanul megküldi a cím szerint illetékes járási hivatalnak a jogszabályban meghatározott feladatai ellátása céljából.

Az Nytv. 13/A. §-a szerint a központi címregiszterbe bejegyzett címelemek megváltozása miatt költözéssel nem járó lakcímváltozás esetén a címváltozásnak megfelelő személyi azonosítóról és lakcímről szóló hatósági igazolványt a címváltozás szerinti lakó- vagy tartózkodási hely szerint illetékes járási hivatal hivatalból állítja ki és kézbesíti a polgár részére.

Az Mötv. 14/A. § (5) bekezdése szerint minden házszámmal ellátott épületen a tulajdonosnak fel kell tüntetnie a házszámot.

Előbbiekre figyelemmel, amennyiben a Rákóczi utcában lévő ingatlanok címeinek felülvizsgálata során megállapításra kerül, hogy valamely ingatlan címmel nem rendelkezik, illetve rendelkezik, de az nem felel meg a fentiekben foglaltaknak, úgy az ingatlan címe a címképzésért felelős szerv, azaz a jegyző által megállapításra, illetve módosításra kerül.